**Ministru kabineta noteikumu projekta**

**„Grozījumi Ministru kabineta 2012.gada 13.marta noteikumos**

**Nr.172 „Noteikumi par uztura normām izglītības iestāžu izglītojamiem, sociālās aprūpes un sociālās rehabilitācijas institūciju klientiem un ārstniecības iestāžu pacientiem”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I**. **Tiesību akta projekta izstrādes nepieciešamība** | | |
| 1. | Pamatojums | Pārtikas aprites uzraudzības likuma 19.panta 3.1 daļa  Ministru kabineta 2016.gada 2.februāra sēdes protokollēmums Nr.5 21.§ (TA-136), kas paredz Veselības ministrijai kopīgi ar Zemkopības ministriju izvērtēt Ministru kabineta 2012.gada 13.marta noteikumus Nr.172 "*Noteikumi par uztura normām izglītības iestāžu izglītojamiem, sociālās aprūpes un sociālās rehabilitācijas institūciju klientiem un ārstniecības iestāžu pacientiem*", ja nepieciešams, sagatavot attiecīgus grozījumus un veselības ministram iesniegt noteikumu projektu izskatīšanai Ministru kabinetā kā Ministru kabineta lietu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pamatojoties uz Ministru kabineta 2016.gada 2.februāra sēdes protokollēmumu Nr.5 21.§ (TA – 136), Zemkopības ministrija sagatavoja un š.g. 11.martā (vēstule Nr.5-3e/626/2016) iesniedza Veselības ministrijai priekšlikumus grozījumiem Ministru kabineta 2012.gada 13.marta noteikumos Nr.172 "*Noteikumi par uztura normām izglītības iestāžu izglītojamiem, sociālās aprūpes un sociālās rehabilitācijas institūciju klientiem un ārstniecības iestāžu pacientiem*" (turpmāk – Noteikumi). Par iesniegtajiem priekšlikumiem š.g.25.aprīlī tika diskutēts sanāksmē kopīgi ar Zemkopības ministriju un Izglītības un zinātnes ministriju, kā arī Pārtikas nozares padomes š.g. 9.maija sēdē. Pēc minētās sēdes tika saņemti precizēti Zemkopības ministrijas priekšlikumi. Pamatojoties uz Zemkopības ministrijas sniegtajiem priekšlikumiem, kā arī minētajās sanāksmēs nolemto, Veselības ministrija ir sagatavojusi grozījumus Noteikumos Nr.172.  Šobrīd Noteikumi nosaka, ka vispārējās un profesionālās izglītības iestādēs un to teritorijā papildus kompleksajai un izvēles ēdienkartei drīkst izplatīt žāvētus augļus, ogas un dārzeņus, kā arī sukādes. Tomēr no minētajiem pārtikas produktiem pagatavotus produktus, piemēram, žāvēto augļu un ogu konfektes vai batoniņus, kas bērniem ir pievilcīgāki pēc izskata, porcijas izmēra un pasniegšanas veida, izplatīt nav atļauts. Ņemot vērā, ka žāvētie augļi, ogas un dārzeņi satur daudz vitamīnu un minerālvielu, kā arī antioksidantus, kurus saskaņā ar *veselīga uztura ieteikumiem pagatavošanai bērniem vecumā no 2 līdz 18 gadiem*[[1]](#footnote-1), ir ieteicams piedāvāt bērniem ēdienreižu starplaikos, Noteikumu 4.1 2. apakšpunkts tika papildināts ar produktiem, kas tiek gatavoti no žāvētiem augļiem, ogām, dārzeņiem un sukādēm. Papildus produktiem, kas tiek gatavoti no žāvētiem augļiem, ogām, dārzeņiem un sukādēm, ir noteikti kvalitātes kritēriji - bez papildus pievienotā cukura un sāls, kā arī daļēji hidrogenētajiem augu taukiem.  Tāpat Noteikumi nosaka, ka papildus kompleksajai un izvēles ēdienkartei vispārējās un profesionālajās izglītības iestādēs un to teritorijā, t.sk. dzērienu aparātos, drīkst pagatavot dzērienus, izmantojot maltu grauzdētu kafiju. Atbilstoši Zemkopības ministrijas priekšlikumos norādītajam šķīstošā kafija, kuru šobrīd izmantot nav atļauts, tiek gatavota no dabiskām kafijas pupiņām, grauzdējot, samaļot un iegūto kafijas ekstraktu izžāvējot vai sasaldējot. Ņemot vērā iepriekšminēto, kā arī to, ka ne visos kafijas aparātos ir iespējams izmantot maltu kafiju vai kafijas pupiņas, Noteikumi ir papildināti ar šķīstošo kafiju. Vienlaikus, lai nodrošinātu iespēju karsto dzērienu aparātos pievienot citas nepieciešamās sastāvdaļas, Noteikumi tika papildināti ar 4.2 punktu, kas nosaka, ka dzērienus no kafijas, cigoriņiem, kakao vai zaļās, melnās un augu tējas, drīkst pagatavot izmantojot pienu, dehidrētu pienu, medu vai garšvielas, piemēram, kanēli, kā arī ierobežotā daudzumā pievienot cukuru – 2.5 g uz 100 ml produkta. Vienlaikus Pārtikas nozares padomes 2016.gada 9.maija sēdē, kur tika skatīts arī jautājums par grozījumiem Noteikumos, kafijas aparātu izplatītāji norādīja, ka lielā daļā karsto dzērienu aparātu tiek izmantoti kakao maisījumi kopā ar noteiktu pievienotā cukura un dehidrēta piena daudzumu, ko papildus regulēt nav iespējams. Diskusijās ar piena ražotājiem un kafijas aparātu izplatītājiem tika panākta vienošanās, ka karsto dzērienu aparātos, kur tiek izmantoti gatavi kakao maisījumi kopā ar cukuru, dehidrētu pienu, garšvielām, pievienotā cukura daudzums nedrīkst pārsniegt 5 g uz 100 ml produkta. Papildus cukuru šādiem kakao dzērieniem pagatavošanas laikā pievienot nebūs iespējams.  Atbilstoši Noteikumiem papildus kompleksajai un izvēles ēdienkartei, vispārējās un profesionālas izglītības iestādēs un to teritorijā drīkst izplatīt augļu un ogu sulu un nektārus. Tomēr no atsevišķiem augļiem un ogām, piemēram, cidonijām, jāņogām, smiltsērkšķiem, plūmēm, pagatavotas sulas vai nektāri bērniem var negaršot to skābās garšas vai biezās konsistences dēļ. Ņemot vēra minēto, Noteikumi tika papildināti ar 4.1 7.7. apakšpunktu nosakot, ka vispārējās un profesionālās izglītības iestādēs un to teritorijā drīkst izplatīt dzērienus, kas pagatavoti no citroniem, laimiem, granātāboliem, rabarberiem, cidonijām un upenēm, jāņogām, smiltsērkšķu ogām, dzērvenēm, aronijām, avenēm, zemenēm, plūmēm, ķiršiem, mellenēm un citām līdzīgām ogām, kuros ir ne mazāk kā 18% sulas un kas satur ne vairāk kā 15g ogļhidrātu uz 100 ml produkta. Papildus tika noteikts, ka minētie dzērieni nedrīkst saturēt glikozes sīrupu, glikozes-fruktozes un fruktozes-glikozes sīrupu.  Papildus, lai dažādotu pārtikas produktu piedāvājumu un nodrošinātu iespēju vispārējās un profesionālajās izglītības iestādēs papildus kompleksajai un izvēles ēdienkartei pagatavot dažāda veida maizītes, salātus un citus ēdienus, Noteikumi tika papildināti ar 4.113. apakšpunktu, kas paredz atļaut izplatīt izglītības iestādē pagatavotus produktus no zivs filejas vai liesas gaļas, piemēram, sautētu liellopa gaļu, tvaicētu zivs fileju vai krāsnī ceptu vistas fileju. Iepriekš minētos produktus no liesas gaļas un zivs filejas saskaņā ar Noteikumu 2.pielikuma 10.1.apakšpunktu izglītības iestādē nebūs atļauts fritēt un izmantot citus pagatavošanas veidus, kad produkti tiek vārīti eļļā. Vienlaikus izglītības iestādēs pagatavotajiem produktiem no zivs filejas un liesas gaļas ir noteikts kvalitātes kritērijs - ne vairāk kā 1.25 g sāls uz 100 g produkta.  Pēc š.g. 15.novembra Uztura padomes sēdes, Zemkopības ministrijai un Veselības ministrijai savstarpēji vienojoties, nolemts papildināt pārtikas produktus, kurus drīkst izplatīt vispārējās un profesionālajās izglītības iestādēs papildus kompleksajai un izvēles ēdienkartei, ar piena saldējumu ar augļiem un ogām, kas iegūts tikai no piena vai piena produktiem .  Papildus Pārtikas nozares padomes š.g. 9.maija sēdē tika nolemts atbalstīt Zemkopības ministrijas priekšlikumu, kas paredz atļaut izglītojamo, kā arī ārstniecības iestāžu pacientu, ilgstošas sociālās aprūpes un sociālās rehabilitācijas institūciju klientu (līdz 18 g.v.) uzturā iekļaut gaļas produktus un apstrādātus zvejniecības produktus, kas atbilst visiem noteiktajiem kvalitātes kritērijiem, ne biežāk kā divas reizes nedēļā.  Atbilstoši Noteikumiem, uztura normas un ēdināšanas prasības attiecās ne tikai uz vispārējām izglītības iestādēm, bet arī uz profesionālajām izglītības iestādēm, tai skaitā tām, kuras īsteno profesionālās pamata un vidējās izglītības programmas, arodizglītības programmas, tālākizglītības programmas, lai sagatavotu pārtikas produktu ražošanas nozares speciālistus. Minētajās profesionālajās izglītības iestādēs tiek sagatavoti pārtikas produktu ražošanas nozares speciālisti, tostarp sabiedriskās ēdināšanas nozares speciālisti, kuri praktisko darbu un prakses laikā gatavo dažādus pārtikas produktus un ēdienus, kas ne vienmēr atbilst visām Noteikumu prasībām. Lai sniegtu iespēju realizēt praktisko darbu un prakses laikā pagatavotos pārtikas produktus, Noteikumu 17.1 punkts tika izteikts jaunā redakcijā,nosakot, ka profesionālās izglītības iestādēs, kuras īsteno profesionālās pamata un vidējās izglītības programmas, arodizglītības programmas, tālākizglītības programmas, lai sagatavotu pārtikas produktu ražošanas nozares speciālistus, praktisko darbu un prakses laikā sagatavotos pārtikas produktus, kas neatbilst Noteikumu prasībām, drīkst izplatīt patērētājiem, kas nav attiecīgās izglītības iestādes izglītojamie, nodalot tos atsevišķā apkalpošanas plūsmā laikā vai telpā.  Vienlaikus Noteikumos redakcionāli tika precizētas atsevišķu punktu redakcijas. Zemkopības ministrijas priekšlikumos ir norādīts, ka atbilstoši Eiropas Parlamenta un Padomes 2013. gada 12. jūnija Regulas (ES) Nr. 609/2013 *par zīdaiņiem un maziem bērniem paredzētu pārtiku, īpašiem medicīniskiem nolūkiem paredzētu pārtiku un par pilnīgiem uztura aizstājējiem svara kontrolei* 20.pantam, no 2016.gada 20.jūlija tiek atcelta Eiropas Parlamenta un Padomes 2009. gada 6. maija Direktīva 2009/39/EK *par īpašas diētas pārtikas produktiem*, un turpmāk normatīvajos aktos jēdziens „diētiskā pārtika” netiks izmantots. Attiecīgi Noteikumu 2.2 punktā minētie vārdi „diētiskā pārtika” tika izteikti citā redakcijā – pārtikas produkti, kas paredzēti atsevišķām patērētāju grupām.  Lai nodrošinātu iespēju izglītības un ārstniecības iestādēs, kā arī ilgstošas sociālās aprūpes un rehabilitācijas institūcijās pagatavot saldos ēdienus, miltu konditorejas izstrādājumus u.c. ēdienus, izmantojot vanilīnu, un nodrošinātu iespēju ēdināšanā izmantot pārtikas produktus, īpaši žāvētas aprikozes un rozīnes ar sēra dioksīdu – sulfītiem, tika noteikts izņēmums šī aromatizētāja un konservanta lietošanai ēdiena pagatavošanā 2016.gada 2.februāra grozījumos Noteikumos Nr.172 (prot.Nr.5, 21.§). Izglītības iestāžu ēdinātāju asociācija, izstrādājot grozījumus Noteikumos Nr.172 norādīja, ka, lai ēdiena pagatavošanā izmantotu dabīgu vaniļu, kā arī pārtikas produktus bez konservanta sēra dioksīda - sulfītiem, nepieciešams papildus finansējums. Zemkopības ministrija 2016.gada 4.novembra atzinumā, pamatojoties uz to, ka šobrīd papildu valsts budžeta līdzekļu finansējums viena izglītojamā ēdināšanai nav noteikts, iesniedza priekšlikumu pārskatīt iepriekš noteikto pārejas periodu izņēmumiem attiecībā uz vanilīna un sēra dioksīda-sulfītiem izmantošanu ēdienu pagatavošanā. Tāpēc, lai nodrošinātu ēdināšanas pakalpojumu sniedzējiem ilgāku pārejas laiku, izvērtējot ēdienkartē iekļautos ēdienus un iespējas veikt korekcijas šo ēdienu receptūrā, neizmantojot vanilīnu un sēra dioksīdu-sulfīts, kā arī nepieciešamības gadījumā veikt labojumus ēdienkartēs, tiek pagarināts iepriekš noteiktais pārejas periods līdz 2018.gada 1.janvārim. Tomēr, ņemot vērā aromatizētāja un konservanta sēra dioksīda-sulfītu nelabvēlīgo ietekmi uz cilvēka, īpaši bērnu veselību, tiek paredzēts, ka pēc noteikumu projektā iekļautā pārejas perioda ēdiena pagatavošanā tos izmantot nebūs atļauts.  2015.gadā veicot grozījumus Noteikumos Nr.172 , šo noteikumu 1.pielikuma 11.punktā, 2.pielikuma 12.punktā un 3.pielikuma 13.punktā tika noteikts, ka majonēzi, kečupu un tomātu mērci ēdiena pagatavošanā drīkst izmantot ne biežāk kā vienu reizi nedēļā. 2016.gadā veicot grozījumus Noteikumos Nr.172 , mainījās šo noteikumu punktu un apakšpunktu numerācija, kā rezultātā majonēze norādītajos pielikumu punktos nav iekļauta. Ņemot vērā iepriekš minēto, noteikumu projektā tika noteikts, ka majonēzi, kečupu un tomātu mērci ēdiena pagatavošanā drīkst izmantot ne biežāk kā vienu reizi nedēļā.  Tāpat tika veikts redakcionāls labojums Noteikumu 1.pielikuma 9.8. apakšpunktā, 2.pielikuma 10.8.apakšpunktā, kā arī 3.pielikuma 11.8 apakšpunktā, nosakot, ka izglītojamo un ārstniecības iestāžu, ilgstošas sociālās aprūpes un rehabilitācijas institūciju klientu (līdz 18 g.v.) ēdienkartē neiekļauj saldinātos bezalkoholiskos dzērienus, kas satur kofeīnu vai aminoskābes, vai abus.  Papildus Noteikumu Nr.172 1.pielikuma 14.punktā, 2.pielikuma 15.punktā un 3.pielikuma 14.punktā veikti tehniski labojumi, kas precīzāk nosaka kopējā pieļaujamā sāls daudzumu, kāds tiek pievienots ēdienam pagatavošanas procesā.  Administratīvā rajona tiesa 2016.gada novembrī pieņēma spriedumu, kurā tika apmierināts pieteikums par Pārtikas un veterinārā dienesta (turpmāk – PVD) ģenerāldirektora lēmuma atcelšanu daļā, ar kuru PVD ir atzinis gaļas vai zivju produktu neiekļaušanu skolas ēdienkartē par neatbilstošu normatīvajiem aktiem.  Lai diskutētu par iespējām paredzēt veģetāra uztura nodrošināšanu izglītojamajiem, nepieciešams veikt izvērstu analīzi, kas balstīta uz aktuālākajiem zinātniskajiem pētījumiem, kā arī lūgt viedokli ārstniecības personām, t.sk. diētas ārstiem, kā arī bērnu vecāku pārstāvētajām organizācijām u.c. Turklāt atbilstoši Veselības ministrijas rīcībā esošajai informācijai, PVD šobrīd ir iesniedzis apelāciju Administratīvā rajona tiesas Rīgas tiesu nama 2016.gada novembra spriedumam.  Ņemot vērā iepriekš minēto, lai izvērtētu iespēju nodrošināt izglītojamajiem veģetāru uzturu izglītības iestādēs, nepieciešama papildus analīze un ekspertu izvērtējums, līdz ar to šobrīd šajā Noteikumu projektā netiek iekļautas normas par veģetāra uztura nodrošināšanu. |
| 3. | Projekta izstrādē iesaistītās institūcijas | Zemkopības ministrija, Pārtikas un veterinārais dienests |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu.** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Izglītojamie un darbinieki vispārējās pamatizglītības, vidējās izglītības, profesionālajās izglītības iestādēs un izglītības iestādēs, kas īsteno pirmsskolas izglītības programmas, sociālās aprūpes un sociālās rehabilitācijas institūciju klienti, ārstniecības iestāžu pacienti un darbinieki, kā arī ēdināšanas uzņēmumi. |
| 2. | Tiesiskā regulējuma ietekme uz tautsaimniecību un administratīvo slogu | Papildus administratīvais slogs ēdināšanas uzņēmumiem vai pārtikas ražošanas uzņēmumiem nav paredzams, ņemot vērā, ka Noteikumi tika papildināti un precizēti atbilstoši norādītajām šī brīža problēmām un vajadzībām ēdināšanā, kā arī šobrīd šādi pārtikas produkti tiek ražoti un izplatīti Latvijā. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

III sadaļa – projekts šīs jomas neskar.

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Nav |
| 2. | Atbildīgā institūcija | Veselības ministrija |
| 3. | Cita informācija | Nav |

V sadaļa – projekts šīs jomas neskar.

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Atsevišķi organizētas sabiedrības līdzdalības aktivitātes nav paredzētas, ņemot vērā, ka noteikumu projekts paredz veikt atsevišķus labojumus un precizējumus atbilstoši Zemkopības ministrijas priekšlikumiem. |
| 2. | Sabiedrības līdzdalība projekta izstrādē | Jautājums par grozījumiem Noteikumos tika iekļauts Pārtikas nozares padomes š.g. 9.maija sēdē, kur kopīgi ar ražotāju un tirgotāju pārstāvjiem tika diskutēts par Zemkopības ministrijas priekšlikumiem. Tāpat jautājums par grozījumiem Noteikumos tika skatīts Uztura padomes š.g. 15.novembra sēdē. |
| 3. | Sabiedrības līdzdalības rezultāti | Pārtikas nozares padomes š.g. 9.maija sēdē diskusijās ar ražotāju un tirgotāju pārstāvjiem, kā arī Zemkopības ministrijas pārstāvjiem, tika ņemti vērā vai panākta vienošanās kopumā par 12 priekšlikumiem. Par pārējiem daļēji ņemtajiem vērā priekšlikumiem un neņemtajiem vērā priekšlikumiem tika panākta vienošanās. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Pārtikas un veterinārais dienests |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav |
| 3. | Cita informācija | Tiesību akta projekta izpildes nodrošināšana tiks īstenota piešķirto valsts budžeta līdzekļu ietvaros. |

Veselības ministre Anda Čakša

Vīza: Valsts sekretāra p.i. Egita Pole

Muižniece-Briede 67876074

valerija.muizniece-briede@vm.gov.lv

1. Apstiprināts ar Veselības ministrijas 2003.gada 25.jūlija rīkojumu Nr.202 http://www.vm.gov.lv/images/userfiles/uztura\_ieteikumi\_berniem\_2\_lidz\_18\_gadi.pdf [↑](#footnote-ref-1)